1994R1626 — DA — 26.05.2001 — 005.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS FORORDNING (EF) Nr. 1626/94

af 27. juni 1994

om tekniske foranstaltninger til bevarelse af fiskeressourcerne i Middelhavet

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen ( 1 ),

under henvisning til udtalelse fra Europa-Parlamentet ( 2 ),

under henvisning til udtalelse fra Det Økonomiske og Sociale Udvalg ( 3 ), og

ud fra følgende betragtninger:

Der er ikke i løbet af de første ti år, hvor den fælles fiskeripolitik er blevet anvendt, fastsat EF-regler for bevarelse og forvaltning af fiskeressourcerne i Middelhavet, idet dette havområdes særlige karakter gør det vanskeligt at indføre ordninger, som svarer til dem, der har været gældende for Atlanterhavet og Nordsøen siden 1983;

imidlertid bør der nu gøres noget ved de konkrete ressourceproblemer i Middelhavet ved, at der indføres en harmoniseret forvaltning, der er tilpasset situationen i Middelhavsområdet og tager højde for de gældende nationale bestemmelser, og som samtidig indebærer sådanne afbalancerede og eventuelt gradvise justeringer af disse bestemmelser, som beskyttelsen af bestandene nødvendiggør;

endvidere bør Fællesskabet sammen med alle kystlandene søge iværksat en fælles politik for forvaltning og udnyttelse af fiskeressourcerne i Middelhavet; i øvrigt omfatter forvaltningsordningen i denne forordning aktiviteter i forbindelse med fiskeri i Middelhavet, der udføres af fartøjer, som fører et tredjelands flag i en EF-havn;

det bør forbydes at anvende redskaber i Middelhavet, som i ekstrem grad medvirker til at forringe havmiljøet og bestandenes tilstand; i en del af kystzonen bør der kun anvendes meget selektive redskaber, som bruges af småfiskere; som en undtagelse fra det geografiske anvendelsesområde for Rådets forordning (EØF) nr. 3094/86 af 7. oktober 1986 om tekniske foranstaltninger til bevarelse af fiskeressourcerne ( 4 ) gælder dens bestemmelser om drivgarn og snurpenot allerede i Middelhavet;

der bør fastlægges specifikationer, herunder mindstemaskestørrelser, for de vigtigste redskabstyper, der anvendes i Middelhavet, samt mindstemål for bestemte fiske-, krebsdyr- og bløddyrarter og andre fiskerivarer, der er specielle for Middelhavet, for at undgå overfiskning;

ud fra samme betragtning er det vigtigt at beskytte områder med høj koncentration af ungfisk under hensyntagen til disse områders specifikke biologiske forhold for at undgå, at der sker en massiv fangst af fisk, som ikke opfylder de fastlagte mindstemål; desuden bør de lovgivende myndigheder i Fællesskabet og medlemsstaterne tage hensyn til specielle sårbare eller truede arters og områders særlige behov, når de fastsætter regler for fiskeriet i Middelhavet;

for ikke at skade den videnskabelige forskning bør denne forordning ikke anvendes for fiskeri i forskningsøjemed;

der bør være mulighed for at anvende nationale foranstaltninger, som supplerer eller er mere vidtgående end mindstekravene i denne forordning, eller som giver forskrifter for forbindelserne mellem de forskellige aktører inden for fiskerisektoren; sådanne foranstaltninger kan opretholdes eller indføres på betingelse af, at Kommissionen har undersøgt, om de er forenelige med fællesskabsretten og i overensstemmelse med den fælles fiskeripolitik;

nationale foranstaltninger, som tillades i henhold til denne forordning, bør accepteres i et begrænset tidsrum og på en måde, som sikrer, at de negative virkninger for ressourcerne og EF-fiskernes aktiviteter bliver mindst mulige;

i henhold til artikel 2, stk. 2, i Rådets forordning (EØF) nr. 3760/92 af 20. december 1992 om en fællesskabsordning for fiskeri og akvakultur ( 5 ), skal medlemsstaterne sikre, at ikke-erhvervsmæssigt fiskeri ikke er til fare for bevarelsen og forvaltningen af de ressourcer, der er omfattet af den fælles fiskeripolitik; denne pligt er af særlig betydning i forbindelse med Middelhavet, da aktiviteterne er meget omfattende i dette hav, og det er vigtigt at begrænse de eventuelle negative følger for fiskeressourcernes tilstand;

Fællesskabet har undertegnet De Forenede Nationers havretskonvention, der opstiller principper for og bestemmelser om bevarelse og forvaltning af havets levende ressourcer -

UDSTEDT FØLGENDE FORORDNING: